KIRJALLINEN KYSYMYS E-3261/01

esittäjä(t): Joke Swiebel (PSE) komissiolle

(23. marraskuuta 2001)

Aihe: Asetus (EY) N:o 1347/2000 ja siviiliavioliiton ja adoption salliminen samaa sukupuolta oleville henkilöille Alankomaissa

Ensimmäisenä päivänä maaliskuuta 2001 astui voimaan asetus (EY) N:o 1347/2000(1) tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja yhteisten lasten huoltoa koskevissa asioissa. Alankomaissa astui 1. huhtikuuta 2001 voimaan laki, joka sallii samaa sukupuolta olevien henkilöiden väliset siviiliavioliitot, sekä laki, joka sallii samaa sukupuolta olevien henkilöiden adoptoida lapsia.

Komission henkilöstöstä ja hallinnosta vastaavan pääosaston johtaja Horst Reichenbach ilmoitti 15. toukokuuta 2001 päivätyllä kirjeellä, että hänen mukaansa kaikki Alankomaiden siviilioikeuden mukaiset avioliitot on tunnustettava sovellettaessa henkilöstösääntöjä komission virkamiehiin.

1. Katsooko komissio, että pääjohtaja Reichenbach on oikeassa viitatessaan tässä yhteydessä henkilöstösääntöjen 1 artiklan a kohtaan, jossa virkamiehille taataan yhtäläinen kohtelu, riippumatta muun muassa heidän sukupuolisesta suuntautumisestaan, ja EU:n perusoikeuskirjan 9 artiklaan?

2. Katsooko komissio, että tämän tulkinnan mukaisesti avioliittoja ja aviopuolisoja koskevaa asetusta (EY) N:o 1347/2000 on sovellettava myös Alankomaiden siviilioikeuden mukaan solmittuihin samaa sukupuolta olevien henkilöiden välisiin avioliittoihin?

3. Katsooko komissio, että mikäli Alankomaiden mallin mukainen avioliitto josta tiedettiin jo asetuksen laatimisen aikoihin olisi haluttu jättää asetuksen soveltamisalan ulkopuolelle, se olisi pitänyt sanoa yksiselitteisesti ja selväsanaisesti asetuksen tekstissä?

4. Katsooko komissio, että asetus (EY) N:o 1347/2000 koskee myös samaa sukupuolta olevien aviopuolisojen vanhempainvastuuta, joka Alankomaiden lain nojalla kuuluu ilman eri toimenpiteitä lapseen jälkeläissuhteessa olevan vanhemman kumppanille?

5. Katsooko komissio, että EU:n kansalaisten ja muiden henkilöiden vapaata liikkuvuutta koskevissa direktiiveissä ja asetuksissa, kuten asetuksessa (ETY) N:o 1612/68(2), tarkoitettu käsite aviopuoliso sisältää myös Alankomaiden lainsäädännön mukaiset samaa sukupuolta olevat aviopuolisot?

(1) EYVL L 160, 30.6.2000, s. 19.

(2) EYVL L 257, 19.10.1968, s. 2.

António Vitorinon komission puolesta antama vastaus

(12. maaliskuuta 2002)

Alankomaissa solmittujen, samaa sukupuolta olevien henkilöiden avioliittojen tunnustamista henkilöstösääntöjen soveltamiseksi koskevan kysymyksen osalta komissio viittaa Kathalijne Buitenwegin kirjalliseen kysymykseen P-2438/01(1) 15. lokakuuta 2001 antamaansa vastaukseen. Siinä komissio totesi tarkastelleensa, kuinka otetaan huomioon laki, jolla on muutettu Alankomaiden siviililakia niin, että samaa sukupuolta olevien pariskuntien avioliitto tunnustetaan. Neuvoteltuaan virkamiestensä kanssa komissio on antanut ohjeet, joiden mukaan muutetun Alankomaiden siviililain mukaisesti virallisesti tunnustettua virkamiehen avioliittoa on käsiteltävä samalla tavalla kuin mitä tahansa muuta jäsenvaltiossa tunnustettua avioliittoa. Vastauksesta ilmenevä kanta perustuu henkilöstösääntöjen 1 a artiklaan ja Euroopan unionin perusoikeuskirjan 9 artiklaan. Se on yhdenmukainen henkilöstön ja hallinnon pääosaston pääjohtajan 15. toukokuuta 2001 ilmoituksessaan esittämän kannan kanssa.

Yhteisöjen tuomioistuin on toistaiseksi käsitellyt vain naimattomien kumppanien rinnastamista aviopuolisoihin. Sen vakiintunut oikeuskäytäntö(2) vahvistaa, että yhteisön lainsäädännössä ei ole määräyksiä, joissa määriteltäisiin käsitteet aviopuoliso ja avioliitto. Näin ollen tuomioistuin on katsonut, kuten edellä epäsuorasti viitattiin, että silloin kun kyseisiä käsitteitä käytetään säädöksissä, joita on tarkoitus soveltaa koko yhteisön alueella, tulkinnassa on otettava huomioon tilanne kaikissa

jäsenvaltioissa, ei vain yhdessä valtiossa. Silloin kun viitataan sosiaaliseen tai oikeudelliseen kehitykseen näiden termien dynaamisen tulkinnan perustelemiseksi, tuomioistuin on todennut, että kyseisen kehityksen on oltava havaittavissa kaikkialla yhteisössä. Tämän näkemyksen perusteella tuomioistuin katsoi alaviitteessä mainitussa Reedin asiassa, että asetuksen (ETY) N:o 1612/68 10 artiklaa ei voida tulkita siten, että työntekijän, joka on jonkin jäsenvaltion kansalainen ja työskentelee toisen jäsenvaltion alueella, pysyvässä suhteessa oleva kumppani olisi tietyissä olosuhteissa katsottava työntekijän aviopuolisoksi kyseistä säännöstä sovellettaessa.

Tässä yhteydessä arvoisa parlamentin jäsen viittaa neuvoston asetukseen (EY) N:o 1347/2000 tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja yhteisten lasten huoltoa koskevissa asioissa. Asetuksessa säädetään tuomioistuimen toimivaltaa koskevista säännöistä ja avioliitto-oikeuden alaan kuuluvien menettelyjen yhteydessä annettujen tuomioiden tunnustamisesta ja täytäntöönpanosta asioissa, jotka koskevat avioeroa, asumuseroa tai avioliiton pätemättömäksi julistamista taikka yhteisten lasten huoltoa.

Asetus on kansainvälisen yksityisoikeuden alaan kuuluva säädös. Aviopuolisoiden välisten suhteiden osalta sen tarkoituksena on säätää tuomioistuinten toimivaltaa koskevat säännöt ja tehdä mahdolliseksi tunnustaa toisessa jäsenvaltiossa sen kansainvälisen yksityisoikeuden mukaisesti sovellettavan lain nojalla annettu tuomio, joka koskee avioeroa, asumuseroa tai avioliiton pätemättömäksi julistamista. Vaikka ei voida sulkea pois mahdollisuutta, että asetusta sovellettaisiin samaa sukupuolta olevan parin avioeroon, tämä ei tarkoita sitä, että tuomioistuimilla olisi velvollisuus julistaa tai tunnustaa avioero tai tunnustaa parin välinen avioliitto.

Asetuksessa säädetään myös jäsenvaltiossa annetun lasten huoltoa koskevan määräyksen täytäntöönpanosta toisessa jäsenvaltiossa. Näin ollen lasten huoltoa koskevaa päätöstä ei voida tehdä sen säännösten perusteella. Koska henkilön ja tämän samaa sukupuolta olevan kumppanin lapsen välinen suhde on aineelliseen perheoikeuteen kuuluva asia, siihen sovelletaan kansallista lainsäädäntöä.

Arvoisa parlamentin jäsen viittaa myös vapaata liikkuvuutta koskevaan lainsäädäntöön ja erityisesti asetukseen (ETY) N:o 1612/68, jonka 10 artiklassa säädetään perheen yhdistämisestä toisessa jäsenvaltiossa sellaisen työntekijän puolison osalta, joka on käyttänyt oikeuttaan vapaaseen liikkuvuuteen. Edellä mainitun oikeuskäytännön mukaisesti Alankomaiden lainsäädäntö, vaikkakin sillä on vaikutuksia Alankomaissa, ei johda aviopuolison käsitteen laajentamiseen asetuksen (ETY) N:o 1612/68 10 artiklan nojalla eikä aviopuolison käsitteen laajemman määritelmän käyttöönottamiseen muissa jäsenvaltioissa.

(1) EYVL C 93 E, 18.4.2002, s. 131.

(2) Asia 59/85 Alankomaat v. Reed, Kok. 1986, s. 1283, D. v. Euroopan unionin neuvosto, Kok. 2001, s. 4319.